## Pravilnik o homologaciji tipa motornih vozila

### NN 115/2004 (20.8.2004.), Pravilnik o homologaciji tipa motornih vozila

# DRŽAVNI ZAVOD ZA NORMIZACIJU I MJERITELJSTVO

2192

Temeljem
članka 17. Zakona o tehničkim zahtjevima za proizvode i ocjeni sukladnosti
(»Narodne novine« broj 158/03) ravnatelj Državnog zavoda za normizaciju i
mjeriteljstvo donosi

## Pravilnik

### o homologaciji TIPA motornih vozila (\*)

I.
OPĆE ODREDBE

Članak
1.

Ovaj
pravilnik uređuje homologaciju tipa (u daljnjemu tekstu: homologacija) motornih
vozila i njihovih prikolica (u daljnjemu tekstu: vozila), proizvedenih u jednoj
ili više faza, te homologaciju sustava, sastavnih dijelova i zasebnih tehničkih
jedinica koje su namijenjene za uporabu na takvim vozilima.

Ovaj se
pravilnik primjenjuje samo na motorna vozila namijenjena za prijevoz putnika
koja osim sjedala za vozača imaju najviše osam sjedala – vozila kategorije M1.

Svi
prilozi uz ovaj pravilnik od broja I. do broja XV. čine njegov sastavni dio.

Iznimno
od odredbe stavka 2. ovoga članka, na vozila posebne namjene iz priloga Xl.
primjenjuju se odredbe iz članka 10. ovoga pravilnika, a na sve kategorije
osnovnih i nepotpunih vozila, osim kategorije M1, odredba iz stavka 4. članka
18. ovoga pra­vilnika.

Ovaj
pravilnik propisuje postupke homologacije i izdavanje potvrde o sukladnosti
vozila koje provodi proizvođač. Homologacija i potvrda o sukladnosti vozila su
uvjet za stavljanje na tržište, registraciju i početak uporabe novih vozila.
Time se osigurava da u cestovnome prometu sudjeluju samo vozila koja, s obzirom
na njihovu konstrukciju i djelovanje, ne ugrožavaju sigurnost njihovih vozača i
suputnika te drugih sudionika u prometu, ne oštećuju cestu i ne onečišćuju
okoliš izvan dopuštenih granica.

Članak
2.

Ovaj se
pravilnik ne primjenjuje na:

–
homologaciju pojedinačnih vozila. Iznimno Zavod mora prihvatiti važeću
homologaciju za sustav, zasebnu tehničku jedinicu ili nepotpuno vozilo,
dodijeljenu sukladno s europskim pravilima za homologaciju tipa vozila i

–
homologaciju četverocikala, tj. vozila na četiri kotača s masom neopterećenog
vozila manjom od 350 kg i čija najveća konstrukcijska brzina nije veća od 45
km/h, ili s masom neop­terećenog vozila manjom od 400 kg (550 kg za vozila za
prijevoz robe), a čija najveća neto snaga motora ne prekoračuje 15 kW.

Članak
3.

Homologaciju
u smislu odredaba ovoga pravilnika u Republici Hrvatskoj provodi Državni zavod
za normizaciju i mjeriteljstvo (u daljnjemu tekstu: Zavod).

Članak
4.

U
smislu ovoga pravilnika:

1.
»tehnička specifikacija« označava tehničke zahtjeve koje moraju zadovoljavati
sustavi vozila, sastavni dijelovi ili zasebne tehničke jedinice, kao i postupke
koji omogućuju utvrđivanje jesu li propisani zahtjevi zadovoljeni i sadržana je
u posebnim pravil­nicima,

2. »homologacija« označava postupak u kojem Zavod
utvrđuje zadovoljava li tip vozila, sustav, sastavni dio ili zasebna tehnička
jedinica odgovarajuće tehničke zahtjeve ovoga pravilnika ili odgovarajućeg
posebnog pravilnika te, u slučaju utvrđene sukladnosti, izdaje certifikat o
homologaciji tipa,

3. »višestupanjska homologacija« označava postupak
kojim Zavod utvrđuje zadovoljava li tip nepotpunog ili dovršenog vozila
odgovarajuće zahtjeve ovoga pravilnika te, u slučaju potvrđene sukladnosti
izdaje, certifikat o homologaciji tipa,

4. »vozilo« označava potpuno ili nepotpuno cestovno
vozilo koje ima najmanje četiri kotača i čija maksimalna konstrukcijska brzina
prelazi 25 km/h, te njegove prikolice, osim vozila koja se kreću na tračnicama,
traktora za poljoprivredu i šumarstvo te pokretnih strojeva,

5. »potpuno vozilo« označava vozilo koje je
proizvođač izradio bez prekida postupka od početne do završne faze, tako da ono
zadovoljava sve odgovarajuće zahtjeve ovoga pravilnika,

6. »osnovno vozilo« označava nepotpuno vozilo koje
zadržava svoju identifikacijsku oznaku vozila (VIN) u svim slje­de­ćim fazama
postupka višestupanjske homologacije,

7. »nepotpuno vozilo« označava vozilo koje je
potrebno dopuniti barem još u jednoj fazi kako bi zadovoljavalo sve
odgovarajuće zahtjeve ovoga pravilnika,

8. »dovršeno vozilo« označava vozilo koje je rezultat
postupka višestupanjske homologacije i koje zadovoljava sve odgovarajuće
zahtjeve ovoga pravilnika,

9. »tip vozila« označava vozila jedne kategorije koja
se bitno ne razlikuju s obzirom na obilježja navedena u prilogu II. B ovoga
pravilnika. Jedan tip vozila može sadržavati inačice i izvedbe.

10. »sustav« označava sustav vozila kao što su
kočnice, oprema za nadzor emisije, unutarnja oprema, itd., koji podliježe
zahtjevima odgovarajućih posebnih pravilnika.

11. »sastavni dio« označava uređaj, kao što je npr.
svjetlo, koji podliježe zahtjevima odgovarajućeg posebnog pravilnika,
namijenjen da bude dio vozila, a koji se može homologirati neovisno o vozilu
ukoliko tehnička specifikacija sadrži izričite odredbe o takvom postupku.

12. »zasebna tehnička jedinica« označava uređaj, kao
što je npr. naprava za zaštitu od stražnjeg podlijetanja, koji podliježe
zahtjevima odgovarajućeg posebnog pravilnika, namijenjen da bude dio vozila, a
koji se može zasebno homologirati, no samo za jedan ili više određenih tipova
vozila ukoliko posebni pravilnik sadrži izričite odredbe o takvom postupku.

13.
»proizvođač« označava fizičku ili pravnu osobu koja je odgovorna Zavodu za sve
vidove postupka homologacije te za osiguravanje sukladnosti proizvodnje. Nije
neophodno da pro­izvo­đač bude izravno uključen u sve faze proizvodnje vozila,
sustava, sastavnog dijela ili zasebne tehničke jedinice koji podliježu postupku
homologacije.

14. »tijelo za homologaciju« označava mjerodavno
tijelo koje je odgovorno za sve vidove postupka homologacije vozila, njihovih
sustava, sastavnih dijelova ili zasebnih tehničkih jedinica, za izdavanje ili
povlačenje certifikata o homologaciji, za vezu s tijelima za homologaciju
drugih država članice Europske unije (u daljnjem tekstu: država članica) te
tijelo koje je odgovorno za provjeru proizvođačevih postupaka za osiguravanje
sukladnosti proizvodnje.

15. »tehnička služba« označava fizičku ili pravnu
osobu koja je ovlaštena za provođenje ispitivanja u ime Zavoda kad ispitivanje
ne obavlja Zavod.

16. »opisni dokument« označava dokument naveden u
prilogu I. ili prologu II. ovoga pravilnika ili odgovarajući prilog posebnoga
pravilnika kojim su utvrđeni podaci koje treba dostaviti podnositelj zahtjeva,

17. »opisna mapa« označava zbirku dokumenata, crteže,
fotografije, itd. koje dostavlja podnositelj zahtjeva tijelu za homologaciju
ili tehničkoj službi,

18. »opisna dokumentacija« označava skup dokumenata
sadržanih u opisnoj mapi s dodatnim rezultatima ispitivanja ili drugim
dokumentima koje je Zavod ili tehnička služba uložilo u opisnu mapu,

19. »sadržaj opisne dokumentacije« označava popis
opisne dokumentacije, označene brojevima ili na drugi način.

Članak 5.

Postupak homologacije, uvjeti koje moraju ispunjavati
tehničke službe, tehnički zahtjevi koje moraju zadovoljavati sustavi vozila,
sastavni dijelovi ili zasebne tehničke jedinice te metode i postupci za ocjenu
sukladnosti propisani su posebnim pravilnicima.

II.
ZAHTJEV ZA HOMOLOGACIJU I POSTUPAK HOMOLOGACIJE

Članak
6.

Proizvođač
podnosi Zavodu zahtjev za homologaciju vozila, sustava, sastavnog dijela ili
zasebne tehničke jedinice za svaki tip koji treba homologirati.

Uz zahtjev za homologaciju vozila potrebno je
priložiti opisnu mapu koja sadrži podatke iz priloga III. ovoga pravilnika i
certifikate o homologaciji sustava, sastavnih dijelova ili zasebnih tehničkih
jedinica izdane u skladu s odredbama odgovarajućih posebnih pravilnika iz
priloga IV. ili XI. ovoga pravilnika. Opisna dokumentacija za homologaciju
sustava i zasebne tehničke jedinice s obzirom na zahtjeve sadržane u posebnim
pravilnicima mora biti dostupna Zavodu do donošenja odluke o dodjeljivanju
homologacije.

Ukoliko nije priložen certifikat o homologaciji iz
prethodnog stavka, uz zahtjev iz stavka 1. ovoga članka, potrebno je priložiti
opisnu mapu koja sadrži odgovarajuće podatke iz priloga I. te pri­loga III.
(II. dio) ovoga pravilnika.

Zahtjevu za homologaciju sustava, sastavnog dijela
ili zasebne tehničke jedinice potrebno je priložiti opisnu mapu čiji je sadržaj
određen opisnim dokumentom odgovarajućega posebnog pravilnika.

Članak
7.

Kod višestupanjske homologacije, potrebno je
dostaviti ove podatke:

– u prvom stupnju homologacije: dijelove opisne mape
i certifikate o homologaciji za potpuno vozilo, prema stupnju dovrše­nosti
osnovnoga vozila

– u drugom i sljedećim stupnjevima: dijelove opisne
mape i certifikate o homologaciji za trenutni stupanj dovršenosti i certifikate
o homologaciji za nepotpuno vozilo, izdane za prethodni stupanj izrade. Osim
toga, proizvođač mora dati sve podatke o preinakama i dodacima koje je proveo
na nepotpunom vozilu.

Članak 8.

Zavod će izdati certifikat o homologaciju za vozilo,
sustav, sastavni dio ili zasebnu tehničku jedinicu ako ispunjavaju tehničke
zahtjeve propisane posebnim pravilnicima.

Zavod će odbiti zahtjev za izdavanje certifikata o
homologaciji ako utvrdi da vozilo, sustav, sastavni dio ili zasebna tehnička
jedinica, bez obzira na ispunjavanje svih propisanih tehničkih zahtjeva,
predstavljaju ozbiljnu opasnost za cestovni promet.

Članak 9.

Zavod će dodijelit certifikat o homologaciji vozila:

– za tipove vozila prema podacima u opisnoj mapi, a
koji zadovoljavaju tehničke zahtjeve posebnih pravilnika iz priloga IV. ovoga
pravilnika

– za tipove vozila za posebnu namjenu iz priloga XI.
ovoga pravilnika, prema podacima u opisnoj mapi, a koji zadovoljavaju zahtjeve
odgovarajućih posebnih pravilnika iz toga priloga.

Članak 10.

Kod višestupanjske homologacije Zavod će dodijeliti
certifikat o homologaciji tipu nepotpunog ili dovršenog vozila prema podacima u
opisnoj mapi, a koje zadovoljava zahtjeve svih odgovarajućih posebnih
pravilnika iz priloga IV. ili priloga XI. ovoga pravilnika, uzimajući u obzir
stupanj dovršenosti vozila.

Članak 11.

Zavod će dodijeliti:

– certifikat o homologaciji sustava tipovima vozila
prema podacima u opisnoj mapi, a koji zadovoljavaju tehničke zahtjeve
odgovarajućih posebnih pravilnika iz priloga IV. ili priloga XI. ovoga
pravilnika;

– certifikat o homologaciji za sastavni dio ili
zasebnu tehničku jedinicu za sve tipove sastavnih dijelova ili zasebnih
tehničkih jedinica prema podacima u opisnoj mapi, a koji zadovoljavaju zahtjeve
odgovarajućeg posebnog pravilnika iz priloga IV. ili priloga XI. ovoga
pravilnika, ukoliko taj pravilnik sadrži odredbe o takvom postupku.

Članak 12.

Zavod provodi postupak homologacije iz članaka 9.,
10. i 11. prema zahtjevima iz priloga V. ovoga pravilnika.

Članak 13.

Kod homologacije vozila, sustava, sastavnog dijela
ili zasebne tehničke jedinice koji sadrže ograničenja i izuzetke od pojedinih
odredaba odgovarajućeg posebnog pravilnika prema prilogu XI. ovoga pravilnika,
u certifikatu o homologaciji moraju biti navedena ta ograničenja i izuzeci.

Kad podaci u opisnim mapama, na koje se odnose
odredbe iz članaka 9. do 11. ovoga pravilnika, sadrže zahtjeve za vozila za
posebne namjene iz priloga XI. ovoga pravilnika, ti zahtjevi i izuzeci također
moraju biti navedeni u certifikatu o homologaciji.

Članak 14.

Obrazac certifikata o homologaciji vozila propisan je
u prilogu VI. ovoga pravilnika. Obrazac certifikata o homologaciji sustava,
sastavnih dijelova ili zasebnih tehničkih jedinica propisan je u posebnim
pravilnicima.

Certifikati o homologaciji moraju biti brojčano
označeni sukladno prilogu VII. ovoga pravilnika.

Obrazac priloga certifikatu s rezultatima ispitivanja
propisan je u prilogu VIII. ovoga pravilnika.

Članak 15.

Kod homologacije sastavnoga dijela ili zasebne
tehničke jedinice koji mogu djelovati ili imati specifično svojstvo samo
zajedno s drugim dijelovima vozila te je zato moguće provjeravati sukladnost
samo u vezi s drugim dijelovima vozila opseg homologacije sastavnog dijela ili
zasebne tehničke jedinice treba odgovarajuće ograničiti. U certifikatu o
homologaciji sastavnog dijela ili zasebne tehničke jedinice moraju biti
navedena ograničenja za njihovu uporabu i uvjeti za ispravnu ugradbu.

III.
IZMJENE I DOPUNE CERTIFIKATA
O HOMOLOGACIJI

Članak
16.

Proizvođač
kojemu je izdan certifikat o homologaciji sukladno odredbama ovoga pravilnika,
obvezan je obavješćivati Zavod o svim izmjenama podataka iz opisnog dokumenta
homologiranog tipa vozila.

Zavod će odlučivati o zahtjevima za izmjenama i
dopunama samo onih certifikata o homologaciji koje je on izdao.

Članak 17.

Kod izmjene podataka u opisnom dokumentu
homologiranog tipa vozila, sustava, sastavnog dijela ili zasebne tehničke jedinice
Zavod može djelomično izmijeniti opisnu dokumentaciju s naznakom vrste i datuma
izmjene, ili može potpuno preinačiti opisnu dokumentaciju s priloženim opisom
izmjena. U oba slučaja mijenja se sadržaj opisne dokumentacije, koji je
priložen certifikatu o homologaciji tipa, tako da su vidljivi datumi zadnjih
djelomičnih izmjena ili datum preinačenja opisne dokumentacije.

Kad su zbog izmjena iz stavka 1. ovoga članka
potrebne dodatne provjere, kad se mijenjaju podaci u certifikatu o homologaciji
izuzev njegovih priloga, ili kad se nakon datuma izdanog certifikata o
homologaciji promijeni neki od zahtjeva iz posebnih pravilnika s obzirom na
datum zabrane početka uporabe vozila, Zavod izdaje izmijenjeni ili dopunjeni
certifikat o homologaciji uz obrazloženje razloga izmjena ili dopuna.

Zavod mora obavijestiti proizvođača o potrebi
dodatnih ispitivanja te izdati dokumente u skladu s odredbama stavka 1. i
stavka 2. ovoga članka, ako su kod dodatnih ispitivanja bili zadovoljeni
tehnički zahtjevi.

Izmjena
ili dopuna certifikata o homologaciji nije potrebna za one kategorije vozila na
koje ne utječe izmjena zahtjeva u posebnim pravilnicima ili ovom pravilniku.

IV.
POTVRDA O SUKLADNOSTI I OZNAČIVANJE

Članak
18.

Proizvođač
kojemu je izdan certifikat o homologaciji vozila mora izdati potvrdu o
sukladnosti s homologiranim tipom vozila u skladu s prilogom lX. ovoga
pravilnika za svako potpuno ili nepotpuno vozilo.

Za nepotpuno ili dovršeno vozilo, proizvođač navodi
one podatke u potvrdi o sukladnosti koji su dodani ili izmijenjeni u
trenutačnom stupnju homologacije i prilaže toj potvrdi sve potvrde o
sukladnosti izdane u prethodnim stupnjevima.

Potvrda o sukladnosti mora biti izrađena na papiru
koji je zaštićen s grafikom, u boji ili s utisnutim vodenim žigom s oznakom
proizvođača, radi sprječavanja mogućnosti krivotvorenja.

Za potrebe registracije osnovnih i nepotpunih vozila
svih kategorija, osim M1,
proizvođač mora izdati pismenu izjavu prema obrascu iz priloga XV. ovoga
pravilnika.

Članak 19.

lznimno od odredbe iz stavka 1. članka 18., za
potrebe registracije vozila ili oporezivanja, Zavod može u roku od tri mjeseca
od obavijesti Komisije Europske unije (u daljnjemu tekstu: Komisija) i drugih
država članica zahtijevati da se osim podataka iz priloga IX. ovoga pravilnika
navedu dodatni podaci u potvrdi o sukladnosti, ako su ti podaci navedeni u
opisnoj dokumentaciji, ili se mogu posredno izvesti iz nje.

Zavod može zahtijevati od proizvođača da se u potvrdi
o sukladnosti iz priloga IX.A. ovoga pravilnika posebno istaknu dodani podaci
za potrebe oporezivanja i registracije.

Članak 20.

Proizvođač, koji je dobio certifikat o homologaciji
sastavnog dijela ili zasebne tehničke jedinice, mora označiti svojim trgo­vačkim
nazivom ili oznakom i oznakom tipa svaki sastavni dio ili zasebnu tehničku
jedinicu koja je proizvedena u skladu s homologiranim tipom.

Iznimno od stavka 1. ovoga članka proizvođač je
obvezan označiti i homologacijskom oznakom ili brojem svaki sastavni dio ili
zasebnu tehničku jedinicu kad je to propisano odgova­rajućim posebnim
pravilnikom.

Proizvođač sastavnog dijela ili zasebne tehničke
jedinice, za koji certifikat o homologaciji uključuje ograničenja za uporabu,
mora zajedno sa svakim proizvedenim sastavnim dijelom ili zasebnom tehničkom
jedinicom dati podatke o tim ograničenjima i upute za ugradbu.

V.
STAVLJANJE NA TRŽIŠTE, REGISTRACIJA I POČETAK UPORABE

Članak
21.

Nova
vozila mogu se stavljati na tržište, početi upotrebljavati ili registrirati ako
imaju valjanu potvrdu o sukladnosti. Nepotpuna vozila mogu se stavljati na
tržište, ali se ne mogu registrirati i početi upotrebljavati dok ne budu
dovršena, odnosno dok se za njih ne izda potvrda o sukladnosti.

Stavljanje
na tržište ili početak uporabe zasebnih tehničkih jedinica i sastavnih dijelova
dopušteno je ako zadovoljavaju zahtjeve odgovarajućeg posebnog pravilnika i
zahtjeve iz članka 20. ovoga pravilnika. Ova odredba ne odnosi se na zasebne
tehničke jedinice i sastavne dijelove koji su namijenjeni za uporabu na
vozilima na koja se ovaj pravilnik ne odnosi.

Iznimno
od odredbe stavka 2. ovoga članka, nadležno inspekcijsko tijelo može zabraniti
prodaju ili uporabu vozila, sa­stav­nih dijelova ili zasebnih tehničkih
jedinica za koje utvrdi da bez obzira na priloženu važeću potvrdu o sukladnosti
ili ispravne oznake ugrožavaju sigurnost cestovnog prometa.

Ministarstvo
unutarnjih poslova nakon primitka obavijesti od Zavoda ili nadležnog
inspekcijskog tijela može poništiti registraciju vozila za koje se utvrdi da
ugrožava sigurnost cestovnog prometa.

VI.
IZUZECI I ALTERNATIVNI POSTUPCI

Članak
22.

Odredbe
stavka 1. članka 21. ovoga pravilnika ne primje­njuju se na:

 – vozila namijenjena za uporabu u vojnim
jedinicama, jedinicama za očuvanje javnog reda i mira, civilnoj zaštiti i
vatrogasnim jedinicama

– vozila iz članka 23. ovoga pravilnika.

Članak 23.

Zavod može na zahtjev proizvođača dopustiti
odstupanje od zahtjeva propisanih posebnim pravilnicima za:

– vozila proizvedena u malim serijama,

– vozila na kraju serije,

– vozila, sustave, sastavne dijelove ili zasebne
tehničke jedinice izrađene po posebnim tehnologijama ili s posebnim tehničkim
rješenjima.

Članak 24.

Za vozila izrađena u malim serijama broj vozila iz
jedne porodice tipova, prema definiciji u prilogu VII. ovoga pravilnika, koji
su registrirani, stavljeni na tržište ili u uporabu, u jednoj godini ograničen
je i ne može biti veći od broja jedinica navedenoga u prilogu XII. A ovoga
pravilnika.

Zavod mora poslati presliku certifikata o
homologaciji i njegovih priloga za vozila iz stavka 1 ovoga članka tijelima za
homologaciju država članica prema izboru proizvođača, s objašnjenjem razloga
izuzetaka. Nakon primitka takve obavijesti, te države članice će u roku od tri
mjeseca, sukladno s europskim propisom o homologaciji vozila, odlučiti hoće li prihvatiti
homologaciju za vozila koja bi bila registrirana na njihovom području, i za
koliki broj jedinica.

Članak
25.

Vozila
na kraju serije koja su u skladu s homologiranim tipom, ali čiji certifikat o
homologaciji više nije važeći mogu se stavljati na tržište, registrirati ili
staviti u uporabu uz ograničenja navedena u prilogu XII. B. Ova odredba
primjenjivat će se samo na vozila:

– s
teritorija Europske unije, i

– za
koja su potvrde o sukladnosti s homologiranim tipom izdane u vrijeme važenja
certifikata o homologaciji za taj tip vozila, ali koja nisu bila registrirana
ili stavljena u uporabu prije isteka valjanosti tog certifikata o homologaciji.

Zavod
može izdati dopuštenje iz prethodnoga stavka za razdoblje od 12 mjeseci za
potpuno vozilo i 18 mjeseci za vozila dovršena nakon isteka valjanosti
certifikata o homologaciji. Zavod će odlučiti u roku od tri mjeseca od primitka
zahtjeva hoće li izdati takvo dopuštenje i za koliki broj jedinica.

Članak
26.

Da bi
se mogle primijeniti odredbe članka 25. ovoga pravilnika proizvođač mora
podnijeti zahtjev tijelu za homologaciju države članice u kojoj traži početak
uporabe takvih vozila. U roku od tri mjeseca od prijema zahtjeva to tijelo će
odlučiti hoće li i koliko vozila određenoga tipa prihvatiti za registraciju na
svome području.

Članak
27.

Homologacija
vozila, sastavnih dijelova ili zasebnih tehničkih jedinica koje sadrže posebna
tehnološka i tehnička rješenja zbog kojih ne mogu zadovoljavati zahtjeve
odgovarajućih posebnih pravilnika urediti će se posebnim propisom.

Članak
28.

Certifikati
o homologaciji koji su izdani sukladno s člancima 23. do 27. ovoga pravilnika
mogu imati naziv »Certifikat o EU-homologaciji« samo kad je to propisano
posebnim propisom.

VII.
SUKLADNOST PROIZVODNIH POSTUPAKA

Članak
29.

Zavod će
u skladu s prilogom X. ovoga pravilnika, a po potrebi u suradnji s tijelima za
homologaciju drugih država članica, provjeriti osiguravaju li proizvodni
postupci za vozila, sustave, sastavne dijelove ili zasebne tehničke jedince
njihovu sukladnost s homologiranim tipom.

Nakon
što dodijeli certifikat o homologaciji, Zavod će provoditi nadzor u skladu s
prilogom X. ovoga pravilnika, po potrebi u suradnju s tijelima za homologaciju
drugih država članica, radi provjere osiguravaju li proizvodni postupci za vozila,
sustave, sastavne dijelove ili zasebne tehničke jedince njihovu sukladnost s
homologiranim tipom.

Proizvođač
mora omogućiti Zavodu uvid u proizvodnju i podatke neophodne za provjeru
sukladnosti s homologiranim tipom vozila, sustava, sastavnog dijela ili zasebne
tehničke jedinice.

Članak
30.

Proizvođač
odgovara za sukladnost s homologiranim tipom svakog proizvedenog vozila,
sustava, sastavnog dijela ili zasebne tehničke jedinice.

Članak 31.

Odstupanja
pojedinih značajka vozila, sustava, sastavnog dijela ili zasebne tehničke
jedince od podataka u certifikatu o homologaciji ili u opisnoj dokumentaciji
koja nije odobrio Zavod u skladu s člankom 17. ovoga pravilnika, smatraju se
nesuklad­nošću s homologiranim tipom.

Kad
Zavod u postupku nadzora utvrdi nesukladnost iz stavka 1. ovoga članka za
vozila, sustave, sastavne dijelove ili zasebne tehničke jedince, iako imaju
valjanu potvrdu o sukladnosti ili nose valjanu homologacijsku oznaku,
privremeno će povući certifikat o homologaciji navodeći razlog nesukladnosti i
rok u kojem treba otkloniti tu nesukladnosti. Ako proizvođač ne otkloni
nesukladnost u određenom roku, Zavod će ukinuti certifikat o homologaciji.

Članak 32.

lmatelj certifikata o homologaciji, nakon prestanka
proizvodnje, mora obavijestiti Zavod o prestanku proizvodnje ili o svakoj
izmjeni podataka u opisnoj dokumentaciji.

Nakon prijema obavijesti o prestanku proizvodnje
Zavod će ukinuti dodijeljeni certifikat o homologaciji.

VIII.
ZAHTJEVI ZA TEHNIČKU SLUŽBU

Članak
33.

Ravnatelj
Državnog zavoda za normizaciju i mjeriteljstvo ovlastiti će pravnu ili fizičku
osobu koja će obavljati poslove tehničke službe za određeno stručno područje
ispitivanja prema posebnom pravilniku. Ta pravna ili fizička osoba mora
zadovoljavati zahtjeve usklađene norme o osposobljenosti ispitnih laboratorija.

Proizvođač
ne može biti ovlašten za obavljanje poslova tehničke službe, osim ako to nije
propisano u posebnim pravilnicima.

U
odluci iz stavka 1. mora se navesti područje ispitivanja za koje je tehnička
služba ovlaštena.

IX.
PRIHVAĆANJE I IZDAVANJE CERTIFIKATA O HOMOLOGACIJI PREMA SADRŽAJNO
ISTOVRIJEDNIM PROPISIMA

Članak
34.

Propisi
koji, s obzirom na zahtjeve za vozila, njihove sustave, sastavne dijelove i
zasebne tehničke jedinice sadrže istovrijedne zahtjeve kao ovaj pravilnik ili
posebni pravilnici, navedeni su u prilogu IV. (II. dio).

Zavod mora prihvatiti certifikate o homologaciji
izdane u skladu s propisima iz stavka 1. ovog članka i pripadajuće
homologacijske oznake.

Zavod može, na zahtjev proizvođača, izdati certifikat
o homologaciji sukladno sa zahtjevima propisa iz stavka 2. ovoga članka i
pravilnika o vozilima Gospodarskog povjerenstva Ujedinjenih naroda za Europu
koji su dodaci Sporazumu o prihva­ćanju jednakih uvjeta za homologaciju i
uzajamno priznavanje homologacije opreme i dijelova motornih vozila (»Narodne
novine – Međunarodni ugovori« broj 8/94, 10/95 i 1/96).

X.
PRIJELAZNE I ZAVRŠNE ODREDBE

Članak
35.

Danom
pristupanja Republike Hrvatske Europskoj uniji za homologaciju tipa vozila
kategorije M1 prestaju se primjenjivati
odredbe:

– Pravilnika o homologaciji vozila (»Narodne novine«
br. 15/02, 88/02, 28/03 i 107/03)

– Naputka za provođenje postupka homologacije vozila
(»Narodne novine« br. 15/02).

Članak
36.

Ovaj
pravilnik stupa na snagu petnaestoga dana nakon objave u »Narodnim novinama«, a
primjenjivat će se danom pristupa Republike Hrvatske Europskoj uniji.

Klasa:
011-02/04-03/04
Urbroj: 558-04/13-04-1
Zagreb, 6. kolovoza 2004.

Ravnatelj
Državnog zavoda za normizaciju i mjeriteljstvo
**dr****.
sc****. Marijan Andrašec, dipl. ing.,** v. r.

if !supportEmptyParas endif

if !supportEmptyParas endif

[PRILOZI I-III](dodatni/314106.htm)

if !supportEmptyParas endif

[PRILOZI IV-VI](dodatni/314107.htm)

if !supportEmptyParas endif

[PRILOZI VII-IX](dodatni/314108.htm)

if !supportEmptyParas endif

[PRILOZI X-XV](dodatni/314109.htm)

Pravilnik, NN 115/2004-2192